text: Гугалінская Алена Андрэеўна нарадзілася 10 кастрычніка ў 1970 годзе ў вёсцы Вялікія Грыдзюшкі Шаркаўшчынскага раёна. У 1988 годзе закончыла Лужкоўскую СШ. Паэзіяй, асабліва беларускай, цікавілася яшчэ са школы і марыла паступіць на філалагічны факультэт. На жаль, юнацкая мара – звязаць сваё жыццё з літаратурай і родным словам не здзейснілася. Пасля заканчэння Віцебскага дзяржаўнага палітэхнічнага тэхнікума (1991 г.) пэўны час жыла і працавала ў Віцебску. Потым па волі лёсу вярнулася на сваю малую радзіму, у суседнюю вёску Лужкі, дзе жыве і працуе зараз. І вось тут ёй пашчасціла звязаць сваё жыццё з кнігай, з бібліятэчнай справай.
  Пасля заканчэння Магілёўскага бібліятэчнага тэхнікума з 2004 года працуе бібліятэкарам у Лужкоўскай бібліятэцы. Менавіта ў гэты час і адбылася першая проба пяра. Праца бібліятэкара, зносіны з кнігай і чытачом натхняюць, даюць творчую энергію. Алена Андрэещна аддае перавагу вершам на беларускай мове, бо лічыць, што наша роднае слова мае вялікую сілу прыгажосці, мілагучнасці і напеўнасці для таго, каб закрануць самыя патаемныя струны душы.
  Піша, калі ёсць натхненне і лірычны настрой, тады радкі самі кладуцца на ліст. З задавальненнем удзельнічае ў мастацкай самадзейнасці. З'ўляецца салісткай народнага вакальнага ансамбля «Лужкаўскія песняры», у выкананні якога гучаць прыгожыя беларускія мелодыі і песні. Два вершы Алены Гугалинскай «Родны край» і «Матулін наказ», пакладзеныя на музыку, сталі часткай рэпертуара народнага калектыва.